Резолюция [1]

относно положението в Мавритания

Съвместната парламентарна асамблея АКТБ-ЕС,

- на заседанието си в Порт Морсби (Папуа-Нова Гвинея), проведено в периода 25- 28 ноември 2008 г.,

- като взе предвид член 17, параграф 2, от своя правилник,

- като взе предвид разпоредбите на Учредителния акт на Африканския съюз (АС), Декларацията от Ломе от юли 2000 г. и Протокола от учредяването на Съвета за мир и сигурност (СМС) на Африканския съюз относно неконституционните промени на правителството,

- като взе предвид решенията, взети от СМС на неговите 144-та и 151-та сесии,

- като взе предвид изявлението на Съвета за сигурност на ООН от 20 август 2008 г.,

- като взе предвид изявленията и резолюциите на Икономическата общност на западноафриканските държави (ЕКОВАС), Европейския съюз (ЕС) и Международната организация на франкофонията (МОФ),

- като взе предвид консултациите, започнали съгласно член 96 на Споразумението от Котону,

- като взе предвид официалното съобщение на консултативната среща относно положението в Мавритания, в която участваха представители на Лигата на арабските страни, Организацията на обединените нации, Организацията Ислямска конференция (ОИК), МОФ, ЕС и АС на 21 ноември 2008 г. в Адис Абеба,

- като взе предвид доклада на Комитета на посланиците от АКТБ относно информационната мисия в Ислямска република Мавритания, 7- 11 октомври 2008 г.,

- като взе предвид резолюцията на Националното събрание на Мавритания от 14 септември 2008 г.,

А. като има предвид, че на 6 август 2008 г. военна хунта, предвождана от генерал Mohamed Ould Abdel Aziz, свали от власт президента на Ислямска република Мавритания, Sidi Mohamed Ould Cheikh Abdallahi,

Б. като има предвид, че икономическото и социално положение в страната е катастрофално, и като има предвид, че развитието най-добре гарантира успеха на демокрацията,

В. като има предвид, че президентът Abdallahi беше демократично избран през април 2007 г. в края на демократичния процес на преход, приветстван като образцов от международната общност и обявен за действителен от мисията за наблюдение на изборите и делегацията на Европейския парламент,

Г. като има предвид подкрепата на ЕС за демократичния преход и "програмата за подкрепа" с бюджет от 156 милиона евро за периода 2008–2013 г. в рамките на Десетия европейски фонд за развитие, която допълва вече предоставената помощ и безвъзмездните помощи с общ размер от 335 милиона евро от 1985 г. насам,

Д. като има предвид, че Мавритания е член на Евро-средиземноморското партньорство, известно и като Барселонски процес, и взе участие на срещата на високо равнище за Средиземноморието, проведена в Париж на 13 юли 2008 г.,

Е. като има предвид, че въпреки че смяната на правителството беше извършена без кръвопролития, президентът Abdallahi и няколко други политически фигури бяха арестувани и като има предвид, че президентът Abdallahi продължава да бъде лишен от свобода,

Ж. като има предвид, че "Висшият държавен съвет" е установен от хунтата, и като има предвид, че председателят на съвета, генерал Mohamed Ould Abdel Aziz, беше избран за държавен глава посредством "конституционна заповед",

З. като има предвид, че "конституционната заповед", в която хунтата определя правомощията си и която я оправомощава да управлява чрез указ, е лишена от всякакво правно основание,

И. като има предвид, че "Висшият държавен съвет" избра министър-председател,

Й. като има предвид, че трудностите, през които премина Мавритания по време на преврата, бяха от политическо естество, и поради това биха могли да се разрешат чрез мирни, политически средства и диалог,

К. като има предвид, че въпреки тези трудности, Мавритания постигна значителен напредък по отношение на изключително деликатните въпроси на вътрешната политика, като например завръщането на бежанците, премахването на робството и либерализирането на медиите, и като има предвид, че това предвещава да бъде благоприятно за евентуалното развитие на стабилна демокрация,

Л. като има предвид, че се изисква открит дебат между всички политически сили за установяване на средствата за възстановяване на конституционния ред и механизмите за управление на баланса между изпълнителната и законодателната власт, за да осигури, в рамките на конституцията, добър баланс между президента и парламента и необходимата политическа стабилност, без намесата на въоръжените сили,

М. като има предвид различните средства за приключване на кризата и възстановяване на конституционния ред — предложение от политическите сили и "гражданското общество" и по-специално, предложението от демократичната опозиция и "пътната карта на прехода", предложена от Националното събрание,

Н. като взе предвид проблемите на сигурността в ивицата Sahelo-Saharan, които водят до тероризъм, трансгранична престъпност и трафик на оръжия и наркотици, и имат дестабилизиращ ефект върху страните от подрегиона,

О. като взе предвид ролята на Мавритания в борбата срещу тези заплахи за сигурността,

П. като отбелязва осъждането на преврата от страна на международната общност и по-специално, групата държави от АКТБ, ЕКОВАС, АС, ЕС, Арабската лига и ООН, и решението на АС и МОФ да прекратят членството на Мавритания дотогава, докато не се възстанови демокрацията,

Р. като има предвид, че на 22 септември 2008 г., Африканският съюз постави ултиматум на хунтата да възстанови конституционния ред и безусловно да върне на власт Sidi Mohamed Ould Cheikh Abdallahi до 6 октомври 2008 г.,

С. като има предвид, че военната хунта отхвърли този ултиматум и като има предвид, че във вторник, 7 октомври 2008 г., Комисията на АС призова страните от АС да не признават извършителите на преврата (пучистите) в Мавритания,

Т. като има предвид започването на процедурата на консултация между Европейския съюз и Мавритания, съгласно член 96 от Споразумението от Котону, който предвижда такива консултации, в случаите, в които една от страните счита, че другата страна не е изпълнила дадено задължение във връзка със зачитането на правата на човека, демократичните принципи и принципите на правовата държава,

У. като има предвид, че Световната банка прекрати изплащането на помощи на Мавритания в размер на 175 милиона щатски долара; като има предвид, че прекратяването на плащанията ще засегне 17 национални проекта в Мавритания, както и участието на страната в регионалните проекти на Световната банка за, наред с други области, развитие на селските райони, здравеопазване, образование и инфраструктура (като пътно строителство),

Ф. като има предвид, че полицията използва сила, за да прекрати неразрешените демонстрации, организирани от коалиция на политическите партии, призоваващи за възстановяване на власт на президента Abdallahi,

1. осъжда свалянето от власт на президента и правителството от въоръжените сили в Мавритания, и подчертава, че установените по демократичен начин институции следва да се зачитат; изразява съжаление относно влошаването на обстановката, като се има предвид значителния напредък, постигнат в развитието на демокрацията и принципите на правовата държава през последните няколко години в Мавритания;

2. отбелязва преместването на лишения от власт президент Sidi Mohamed Ould Cheikh Abdallahi в родното му село, където се намира под домашен арест, но продължава да призовава за незабавното му и безусловно освобождаване;

3. призовава мавританските органи да насърчават спазването на правата на човека, включително свободата на изразяване, на събрания и сдружаване;

4. поддържа становището, че широките консултации са единственото средство за прекратяване на кризата и осигуряването на възможност на демократичните институции отново да изпълняват функциите си, както и за пълното упражняване от страна парламента на всичките му прерогативи;

5. призовава управляващите военни органи незабавно да се ангажират с програма за завръщане на конституционния ред и възстановяване на демократичните институции, и да не позволяват участието на военни в изборите;

6. призовава, съответно, всички политически фигури в Мавритания, без отлагане, да установят подходяща рамка за провеждането на такива консултации;

7. приветства започването на консултации между Европейския съюз и управляващите органи в Мавритания, и призовава Европейската комисия да предоставя на Съвместната парламентарна асамблея редовни доклади за напредъка на консултациите, провеждани съгласно член 96, и за установяването на график за възстановяване на конституционния ред, но изразява съжаление, че досега не е постигнат значителен напредък относно този въпрос;

8. приветства съобщението на АС, че ще представи "конкретни цели", след отхвърлянето на ултиматума му от страна на мавританския "Висш държавен съвет";

9. призовава АС и ЕС да разгледат всички целеви санкции, които могат да бъдат наложени на военните пучисти (забрана за пътуване, замразяване на авоарите и т. н.), в случай че в близко бъдеще не бъде поет никакъв ангажимент за ответен и надежден план за прекратяване на кризата и възстановяване на конституционния ред, но да не предприема никакви стъпки, които могат да изложат на опасност развитието на Мавритания и подобряването на условията на живот на нейното население;

10. настоява, че населението на Мавритания, което вече е силно засегнато от икономическата криза и кризата с продоволственото осигуряване, не трябва да се превръща в заложник на настоящата политическа криза, и призовава Европейската комисия да приложи проектите за подкрепа на гражданското общество в рамките на Европейския инструмент за демокрация и права на човека,

11. настоява хунтата да разгледа въпроса за множеството ползи за мавританското население от вземането на участие в политическия процес за мир, демокрация, просперитет и разбирателство в хуманен, социален и културен план, очертан на срещата на високо равнище за Средиземноморието, проведена на 13 юли 2008 г., в която участие взе Sidi Mohamed Ould Cheikh Abdallahi, президент на Ислямска република Мавритания;

12. приветства изпращането на делегация на Комитета на посланиците от АКТБ и отбелязва приемането на резолюцията на Мавританското национално събрание от 14 септември 2008 г.;

13. взема решение да изпрати парламентарна делегация на АКТБ-ЕС в Мавритания, с цел подпомагане на мавританския парламент да преоткрие единството си и да намери начин за излизане от кризата, който да е приемлив за всички заинтересовани страни;

14. възлага на своите съпредседатели да предадат настоящата резолюция на Съвета на АКТБ-ЕС, Европейската комисия, Панафриканския парламент, Комисията на Африканския съюз, Съюза на арабския Магреб, Съвета за сигурност на ООН и Националното събрание и други органи на управление на Мавритания.

[1] Приета от Съвместната парламентарна асамблея АКТБ-ЕС на 28 ноември 2008 г. в Порт Морсби (Папуа-Нова Гвинея).

--------------------------------------------------